text: Hval strandet
  19 juli 2013 kl. 09.44
  En seks meter lang hval er strandet på Houstrup Strand ved Nr. Nebel, oplyser Thyge Jensen, Ribe, fra hvaler.dk.
  Oplysningen bekræftes af vildtkonsulent Ole Daugaard-Petersen, Naturstyrelsen, Blåvandshuk.
  - Hvalen strandede fredag morgen, og den var allerede død. Der er formentlig tale om en vågehval, fortæller han.
  Den døde hval ligger i brændingen få meter fra stranden.
  Tilsyneladende har den været død i længere tid, da den er ved at gå i opløsning.
  - Den stinker frygteligt, så vi skal hurtigt have den sendt til destruktion, noterer vildtkonsulenten.
  Fiskeri- og Søfartsmuseet i Esbjerg sender nu biologer op til stranden for at opmåle hvalen.
  18. august sidste år strandede en levende vågehval på Skallingen nord for Esbjerg. Den 7,35 lange hval på to ton døde dagen efter.
  Vågehvalen kaldes også en sildepisker. Hvalen er den mindste i gruppen af finhvaler. Den bliver op til ti meter lang og opnår en vægt på ti ton.
  Den mest omtalte hvalstranding i Danmark skete i 2010, da en mægtig finhval lagde sig til at dø i Vejle Fjord efter en dramatisk dødskamp i fuld offentlighed.
  Hvaler søger normalt mod land, når de er alvorligt syge.
  